Kim Edberg Andersen (DD), 2024-05-30:
Tak for det.
Jeg vil faktisk godt komme forslagsstilleren sådan lidt i møde, for der er noget, der virker underligt.
Jeg er ny miljøordfører, og man synes jo, at man lynhurtigt får følelsen af, at den siddende miljøminister er som en hest, der skal tvinges til truget, og så kan man godt få den til lige at drikke lidt.
Og man kan sige, at fru Theresa Scavenius jo har en pointe, især i forhold til Nordic Waste-sagen, for det er vel 200 dage siden, det blev sagt, at man lige ser på det i forhold til kommunen.
Og jeg ved jo, at Socialdemokraterne i forvejen har sørget for, at den offentlige administration er steget voldsomt, så man skulle jo synes, at det var muligt, at de havde ansat en enkelt eller to ovre i Miljøministeriet, der lige kunne vurdere hurtigere end på 200 dage, hvordan man fandt mailadressen på Randers Kommune og begyndte at undersøge det.
Så kan der jo risikere at være onde tunger i politik, der vil påstå, at det ikke er slemme kapitalister i Randers Kommune, for det er jo en socialdemokratisk borgmester.
Kan det være, at vi måske kan se ind i, at en minister fra Socialdemokratiet slet ikke havde nogen mulighed for at kontakte en socialdemokratisk borgmester, men tværtimod hurtigt kunne komme i fjernsynet og sige, at det er de slemme kapitalister?
Jeg vil sige, at det er dejligt at se, at min kollega, som er ordfører for to forslag, er bekymret for både mit psykiske velbefindende og mit fysiske og for mit blodtryk, men det er dejligt at være omgivet af kolleger, der bare er så bekymrede for 106 kg nordjyde.
Det skal I have stor tak for.
Det går jo nok alligevel.
Men virkeligheden er jo, at I med mig som ny miljøordfører vil opleve, at jeg på rigtig mange områder faktisk kommer til at være enig med fru Theresa Scavenius.
Men selv om jeg er enig med fru Theresa Scavenius i målet, er vi nok ikke helt enige om vejen derhen, selv om hun har stor viden på området.
Jeg tror, at fru Theresa Scavenius er blevet bidt af en lidt rødere socialist, end jeg nogen sinde har været i nærheden af, og at hun nok tænker på, at staten og mere tilsyn er vejen frem.
Det tror jeg ikke altid det er.
Dog vil jeg sige – og det er skræmmende som Danmarksdemokrat at skulle det – at hvis vi bliver ved med at have en miljøminister, der kun bruger store ord og ikke rigtig har noget handling bag, kan det jo godt være, at det bliver nødt til at være sådan, at jeg render ud og bliver bidt af den mest rabiate røde, jeg kan finde herude, og så går med på, at vi skal til at have mere kontrol af kontrollen, selv om det jo er det, vi er imod i Danmarksdemokraterne.
Vi føler, at det er kontrol af kontrollen, fordi vi har et system, der burde virke.
Tilsyn skal der til.
Tilsyn er vigtigt, og det er, uanset om man vil indrømme det eller ej, i hvert fald svigtet derovre.
Så er der ingen tvivl om, af skylden i sidste ende kommer til at være delt mellem en ejer, et system og for den sags skyld og med stor sandsynlighed også en kommune, som har svigtet og ikke været sit ansvar bevidst.
Og der skal vi jo på trods af drillerier og politiske uenigheder i sidste ende nå i mål, for ellers kan vi ikke leve med det som danskere.
Vi kan ikke leve med, at vi sviner naturen til.
Hvis jeg er sådan lidt hyper i dag, er det, fordi jeg har sovet meget lidt, fordi jeg har været ude at snakke om noget andet, »Den sorte svane« og de miljødepoter, der er tale om i den forbindelse, og da jeg ikke havde set udsendelsen, stod jeg i den glædelige situation, at jeg kunne få lov til at se den efter debatten i går, så jeg så har fået ca. 45 minutters søvn.
Det gør så, at jeg har et fantastisk humør lige nu, som bliver udskiftet med en meget, meget træt hr. Kim Edberg Andersen på vejen hjem i toget.
Virkeligheden er, fru Theresa Scavenius, at du rammer plet, i forhold til at det her ikke virker.
Det bliver ikke undersøgt ordentligt.
Og også personligt og som borgerligt menneske, mener jeg, at regeringen skulle have grebet det her lidt mere professionelt an i starten, da de så situationen.
Hvis man vælger at gå så voldsomt ud efter en privat ejer i starten, ville det være klædeligt, hvis man efter 200 dage, efter man lovede at undersøge kommunen, også var gået i gang med det.
Jeg har faktisk ret stor tiltro til, at de ansatte i Miljøstyrelsen ville være i stand til at sætte det her i gang, og det kan jo være, at ministeren pisker dem så hårdt af sted derovre, at de slet ikke har et ledigt minut.
Det er ikke min oplevelse, når jeg ser på de andre sager, som kører i Miljøministeriet, hvor jeg ikke er sådan overvældende imponeret over hastigheden, hvormed man ligesom får drevet tingene videre til nogle fornuftige løsninger.
Tværtimod vil jeg sige som helt ny miljøordfører, at – og det er ikke for at blive ved med at sammenligne ministeren med en hest, det er det ikke – hvis ikke ministeren var blevet trukket til truget, var han død af sult.
Det er oplevelsen, man får som nordjyde derovre, og det er problematisk.
For på tværs af politiske drillerier tror jeg faktisk ikke der er et eneste parti herinde, der er uenigt i målet.
I Danmarksdemokraterne tror vi bare ikke, at midlet er kontrol af kontrollen, og derfor kommer vi ikke til at støtte forslaget.
Vi har alle sammen fået voksenskældud af fru Theresa Scavenius herinde en gang imellem, og det kan man selvfølgelig blive rimelig træt af, men jeg bliver nødt til at sige, at viden på området kan man ikke skyde fru Theresa Scavenius i skoene hun ikke har, og derfor bliver jeg nødt til at sige, at jeg tror, at fru Theresa Scavenius har fat i noget helt essentielt her.
Jeg håber, at fru Theresa Scavenius vil hjælpe mig med at drive miljøministeren til truget, for sammen kan vi nok hive lidt stærkere i tovet.
Men det bliver ikke med en taskforce.
Tak for ordet.